google/wiki40b huggingface dataset:
Mesoprionus

Utseende

Store (25-45 millimeter), kraftige, mørke trebukker. Slekten ligner sterkt på den nærtbeslektede slekten Prionus. Antennene er svært kraftige og sagtakkede, hos hannen omtrent to tredjedeler så lange som kroppen, hos hunnen noe kortere. Kjevene er ikke påfallende forstørrede. Pronotum er rektangulært med en kraftig pigg midt på hver sidekant. Dellkvingene er litt tilsmalnende bakover, med stumpvinklede "skuldre", uten opphøyde ribber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten har sin hovedutbredelse i Sentral-Asia, men to arter lever på det sørlige Balkan og i Midtøsten.
Dilobitarsus

Utseende

Middelsstore (10 - 25 millimeter), avlange, matt grå eller brunlige smellere. Oversiden er delvis kledt med lyse skjell. Antennene er trådformede. Pronotum er avrundet firkantet med flere runde, opphøyde knøler.
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Smellernes larver lever i jorda eller i død ved. Hva de spiser kan variere – noen arter synes å være hovedsakelig planteetere, og enkelte kan være brysomme skadedyr, andre er rovdyr. Mange arter bruker flere år på larveutviklingen. De voksne billene flyr godt og treffes ofte flygende, på blomster eller i vegetasjonen.

Utbredelse

Slekten er vidt utbredt i Amerika, i tillegg forekommer én art i Sørøst-Asia.
Ronin (film)

Handling

Sam (Robert De Niro) er sammen med et team av hemmelige agenter innleid for å stjele en mystisk og svært godt beskyttet dokumentkoffert, en koffert de ikke er alene om å være interessert i. Deres skjebne er usikker og deres lojalitet er til salgs til høystbydende.
Ingen av dem kjenner arbeidsgiverens identitet, det virkelige motivet til de andre i gruppen eller innholdet i kofferten. 
I det gamle, japanske føydalsystem måtte samuraikrigerne sverge troskap på å beskytte sin lensherre, og også ofre sitt liv om nødvendig. De samuraier som mislyktes og mistet sin herre, ble tvunget til å lete etter jobb som leiesoldat eller banditt. Disse herreløse krigere ble ikke lenger kalt samurai - de var kjent under et annet navn: Disse menn ble kalt RONIN (Japansk legende). Seks ukjente personer som er innleid på grunn av sine kunnskaper om krigsutrustning og dekkoperasjoner møtes i en gammel lagerbygning i hjertet av Paris. De var alle involvert i den kalde krigen og er i besittelse av hemmeligheter som kan velte minst én regjering. Tilstede er amerikaneren Sam som er ekspert på området våpen og krigsstrategi, den engelske våpenspesialisten Spence (Sean Bean), den østeuropeiske elektronikkspesialisten Gregor (Stellan Skarsgård), den franske koordinatoren Vincent (Jean Reno), den amerikanske sjåføren Larry (Skipp Sudduth) og irske Deirdre (Natasha McElhone) som er klientens eneste kontakt.
Keltiberisk skrift

Keltiberisk skrift var et skriftsystem som ble benyttet av keltibererne til å nedtegne keltiberisk, et fastlandskeltisk språk som vi også kjenner fra nedtegnelser på latin. Det ble benyttet fra det 2. århundre f.Kr. til det 1. århundre e.Kr. i den nordlige og sentrale delen av Den iberiske halvøy. Skriftsystemet er kjent fra nesten 200 inskripsjoner langs elven Ebre og nær kildene til elvene Tejo og Douro, de samme stedene som antikkens romerske og greske historikere lokaliserte de keltiberiske folkene. Den lengste er botorittaplatene, funnet i Botoritta i provinsen Zaragoza, hvor mer enn 3000 tegn inneholder en folketelling på nesten 250 personer.
Den keltiberiske skrift ble alltid lest fra venstre mot høyre, og bestod av 26 skrifttegn. Den er en paleospansk skrift, og en direkte videreutvikling av det nordøstiberiske alfabetet som ble benyttet av ibererne langs de nordøstlige delene av Den iberiske halvøy. Med unntak av det greskiberiske alfabet, er alle paleospanske skriftsystemer etterfølgere av det fønikiske alfabetet.
Alyattes II av Lydia

Kongetid

Alyattes betraktes som den som grunnla det lydiske riket. I flere år fortsatte han krigen mot den greske bystaten Miletos som hans far han startet, men ble til sist tvunget til å vende sin oppmerksomhet mot mederne og babylonerne lengre øst. Den 28. mai 585 f.Kr., under slaget ved Halys (ved dagens elv Kızılırmak), utkjempet mot Kyaxares av Media, skjedde det samtidig en solformørkelse (se filosofen Thales), fiendtlighetene ble innstilt, fred ble inngått og elven Halys ble grensen mellom de to kongedømmene.
Alyattes fordrev kimmeriere fra Anatolia, underkastet karerne, og erobret flere joniske byer, inkludert Smyrna og Kolofon. Smyrna ble ødelagt og brent, i alle fall deler av den.
Han standardiserte myntvekten (1 stater motsvarte 168 hvetekorn). Myntene ble produsert ved å benytte en teknikk med ambolt og stempel hvor de fikk påtrykt et løvehode, mermnadedynastiets symbol.
Han ble etterfulgt av sin sønn Kroisos (bedre kjent i mytene som Krøsus). Hans datter Aryenis ble gift med Astyages, konge av Media.
Hans grav står fortsatt på et platå mellom innsjøen Gygaia og elven Hermos nord for Sardis. Det er en stor gravhaug med et underlag av store steiner. Den ble utgravd i 1854, ikke av profesjonelle arkeologer, men av Ludwig Peter Spiegelthal, prøyssisk konsul i Smyrna, som gravde en tunnel inn og fant et stor gravhvelv gjort av store marmorblokker med inngang ved passasje i samme stein fra sør. Sarkofagen og dens innhold hadde derimot blitt fjernet av tidligere gravplyndrere. Det som var igjen var en del ødelagte vaser i alabast, keramikk og trekull. På toppen av gravhaugen struttet en stor fallos av stein.
Saporaea

Utbredelse

Arten er utbredt i Australia.
Da'an (Baicheng)

Da'an (kinesisk: 大安; pinyin: Dà'ān) er et byfylke i provinsen Jilin i Folkerepublikken Kina. Det ligger i byprefekturet Baicheng.
Befolkningen var på 428 153 innbyggere i 1999.

Samferdsel

Kinas riksvei 302 løper gjennom området. Den går fra Hunchun i provinsen Jilin til Ulanhot i Indre Mongolia.
Karsten Isachsen

Bakgrunn

Karsten Isachsen vokste opp i Oslo som sønn av Knut Isachsen (1906–1993) og Margit Lolloe f. Gjertsen (1907–1988). Han tok artium ved Kristelig Gymnasium i 1962, ble cand.theol. i 1969 ved Menighetsfakultetet og tok praktikum ved Universitetet i Oslo i 1970.
I perioden 1962–72 arbeidet han som frilanser i NRKs Barne- og ungdomsavdeling og var i samme tidsrom timelærer i norsk, etikk og kristendom ved forskjellige skoler i Oslo. Han har også opptrådt som kabaretartist.

Prestetjeneste

I 1970 ble han ordinert til prest i Den norske kirke. Han var hjelpeprest i Ullern menighet i Oslo fram til utgangen av 1974. Fra 1975 til 1985 var han stiftskapellan i Tunsberg bispedømme med virke i Hol kommune.

Forfatter

Forfatterdebuten kom i 1978 med boken Gjester som ikke vil gå. Fra 1. august 1985 var han forfatter, foredragsholder og underholder på heltid. Som kristen forkynner var Isachsen hele tiden opptatt av tilhørere og lesere i utkanten av den synlige kirke.
I 1975 kjøpte Isachsen fjellgarden Eivindsplass i Skurdalen ved Geilo, og bosatte seg der. Gården er bygd ut til konferansesenter. Anlegget har også fire restaurerte hallingstuer fra 1700-tallet.

Utmerkelser

Isachsen ble i 2014 tildelt Petter Dass-prisen og i 2015 utnevnt til ridder av 1. klasse av St. Olavs Orden «for sin samfunnsgavnlige innsats».
Wikimedia Commons

Funksjon

Dersom det i en artikkel legges inn lenke til en fil som ikke finnes på det lokale serverområdet, vil programvaren lete i Commons. Dette skjer uten at brukeren merker noen forsinkelse, ettersom det pågår samtidig med innlastingen av andre deler av siden. Dermed er ikke filene bare lettere å finne enn om man måtte lete i forskjellige prosjekter; det er også mulig å slippe opplasting av samme fil til flere prosjekter uten at brukerne merker noen forskjell i kvalitet.
Wikimedia Commons fungerer på samme måte som andre wikimediaprosjekter, med frivillige brukere som vedlikeholder samlingen av mediafiler. Ettersom det er et fellessprosjekt for alle wikipediaer har språk vært en spesiell utfordring.
For å minske faren for at det lastes opp filer til Wikimedia Commons som ikke er frigitt av rettighetshaver, krever Commons at brukerne er registrert og innlogget for at de skal kunne laste opp filer. Det er også strengere regler for opplasting av bilder enn på de forskjellige wikipediaer, ettersom det må være klart at filene er frigitt for bruk i hele verden under en lisens som er kompatibel med GNU FDL.
Uregistrerte brukere har imidlertid full tilgang til samlingen, og kan redigere artiklene hvor filene er presentert.

Årets bilde

Hvert år siden 2006 har det blitt valgt et årets bilde:
Håvard Lilleheie

Trivia

Lilleheie er lidenskapelig Strømsgodset-supporter og har laget låta Samma for meg (bare Godset vinner).
Fet-Mats

Fet-Mats, Mats Israelsson, var en ung gruvearbeider som omkom i Falu koppergruve i Falun i Sverige.
I 1719 oppdaget gruvearbeidere en død mann i en vannfylt sjakt i en del av gruven som ikke var blitt benyttet på lenge. Det virket ikke som mannen hadde vært død særlig lenge, noe som ble ansett som et mysterium ettersom ingen personer var savnet.
Da kroppen ble vist frem kjente en eldre kvinne som het Margareta Olsdotter igjen den som hennes trolovede som forsvant i mars 1677, 42 år tidligere. Fet-Mats hadde blitt bevart av det naturlig forekommende koppersulfatet i gruven.
Fet-Mats ble et forskningsprosjekt for samtiden og en av de første som skrev om han var Carl von Linné, som fikk anledning til å studere han i 1734.
Kroppen ble stilt ut i et glassmonter i Stora Kopparberget i 30 år og ble først begravet i Kopparbergs kyrka den 21. desember 1749. I forbindelse med en omlegging av gulvet på begynnelsen av 1860-tallet ble restene av Fet-Mats funnet og han ble igjen stilt ut i et glassmonter inntil han i 1930 endelig ble begravet på kirkegården.
Sogndal idrettsråd

Sogndals idrettslag

De største idrettslagene er Sogndal idrettslag med 1260 medlemmer, Kaupanger idrettslag (750) og Sogndal idrettslag fotball (900). De minste idrettslagene er Sogndal pistolklubb (11) og Sogn fartsfykarlaug (20) per 31. desember 2017. Totalt er det 4 193 medlemmer i de 13 idrettslagene hvor 1 875 er kvinner og er 2 318 menn.
Idrettslaget Røyken og Spikkestad

Historie

Idrettslaget ROS er et resultat av en sammenslutning mellom Spikkestad Idrettsforening (stiftet 6. februar 1919) og Røyken Idrettsforening (stiftet 16. mars 1932). De to klubbene gikk sammen 20. mars 1963 og tok etter hvert navnet ROS.

ROS Arena

ROS Arena er idrettslagets nye storstue som ligger i Spikkestad. Her kan man finne idrettsbaner, turnhall, speilsal, kafé, møterom og 700 tilskuerplasser .

Fotball

ROS fotball har 800 spillere fordelt på 50 lag og er en av Buskeruds største klubber. Klubben har eget fotballakademi og er satelittklubb for spillerutvikling i NFF Buskerud. Antallet jenter som spiller fotball har doblet seg i perioden 2014 - 2018 og klubben har nå tilbud fra 1. klasse til A-lag kvinner. 
A-laget herrer spiller i 5. divisjon i Buskerud per 2019, men laget har vært oppe i 3. divisjon så sent som i 2010.
A-laget damer spiller i 4. divisjon i Buskerud.
Trichoserixia

Utseende

En liten, avlang, ensfarget brun trebukk. Oversiden er kledt med fine, korte hår. Antennene er noe lengre enn kroppen. Pronotum er rundet uten tenner på sidene, dekkvingene nokså smale og jevnbrede.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Arten er beskrevet fra Laos.
P-verdi

Formålet med hypotesetesting i statistikk

Store grupper (eller utvalg) av enheter vil (nesten) alltid være forskjellige fra hverandre, og mange av disse forskjellene er tilfeldige forskjeller. Signifikanstesting blir gjennomført for å sikre at de observasjonene man gjør gjennom en statistisk analyse ikke består av en slik tilfeldig variasjon mellom gruppene/utvalgene.
p-verdien hjelper oss å skille mellom observasjoner (gruppeforskjeller, endringer, effekter etc.) som kunne oppstått ved en tilfeldighet, og observasjoner (gruppeforskjeller, endringer, effekter etc.) som det er lite sannsynlig å observere dersom null-hypotesen er sann. 
For å begrense sannsynligheten for feilaktig forkasting av nullhypotesen («Type 1-feil»), velges det alltid en grense for hvor stor denne sannsynligheten kan være. Det gjøres før analysen blir gjennomført. Denne grensen kalles signifikansnivå. Et konvensjonelt valg av signifikansnivå er 0,05, eller 5%. Dersom det er anses som svært viktig å begrense sannsynligheten for type 1-feil, velges et lavere signifikansnivå.

Eksempel på hypotesetesting

Nullhypotese: «Det er ingen forskjell på nikotintyggegummi og informasjonsbrosjyrer når det gjelder å få folk røykfrie.»
Nikotintyggegummi gis til 40 tilfeldig valgte røykere, og informasjonsbrosjyrer til 41 andre tilfeldig valgte røykere. Etter en måned er 26 blitt røykfrie i tyggegummigruppa, og 21 i informasjonsbrosjyregruppa. Dette er forskjellig. Men er det stor nok forskjell til at vi kan si at det virkelig er en forskjell, eller må vi beholde null-hypotesen som sier at begge deler er like effektivt? 
p-verdien for denne forskjellen, altså sannsynligheten for at vi finner så store gruppeforskjeller hvis nikotintyggegummi og informasjonsbrosjyrer er like effektivt, er 0,26 (26%). Med et signifikansnivå på 0,05 beholdes nullhypotesen fordi p-verdien sier at den observerte forskjellen er vanlig for grupper som er like. Disse observasjonene alene er ikke nok til å si at nikotintyggegummi eller informasjonsbrosjyrer er det foretrukne virkemiddelet. 
Hvis resultatet av undersøkelsen derimot hadde vært at 26 ble røykfrie i tyggegummigruppa, men bare 15 i informasjonsbrosjyregruppa, ville p-verdien blitt 0,02. Denne verdien forteller at sannsynligheten bare er 2% for at så store forskjeller kunne oppstå ved tilfeldigheter. En så lav p-verdi sier at det vi har observert er uvanlig for grupper som er like, og at det tyder på at null-hypotesen skal forkastes. Konklusjonen ville da blitt at nikotintyggegummi er signifikant mer virkningsfullt enn informasjonsbrosjyrer.
Plesthenus

Utseende

Middelsstore, langstrakte, jevnbrede biller. På farge er de svarte eller mørkebrune. Hodet er stort og bredt med små, runde fasettøyne. Midt i pannen sitter det gjerne en flat knøl eller et kort horn. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, C-formede men ikke knebøyde, de ytterste fem leddene har bladlignende utskudd og danner en løs vifte som ikke kan lukkes. Brystskjoldet (pronotum) er avrundet firkantet sett ovenfra, bredere enn langt, blankt, med en lengdefure i midten. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med rader av firkantede groper.

Levevis

Voksne og larver lever sammen i råtnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de fôrer til larvene, og hjelper dermed fordøyelsen. Både voksne og larver spiser dessuten de voksne billenes avføring (såkalt koprofagi). Dette øker næringsutbyttet siden avføringen har blitt infisert med mikroflora (bakterier og andre mikroorganismer) som frigjør næringsstoffer fra treet. De voksne billene hjelper også larvene til å bygge et puppekammer der de kan forvandle seg til en puppe.

Utbredelse

Slekten er utbredt på Sulawesi og Ny-Guinea.
Bernhard Joachim Hagen

Biografi

Lite er kjent om Hagens yngre år, men han kom åpenbart fra en musikalsk familie. Broren, Peter Albrecht (van) Hagen (1714–1777), studerte fiolin hos Francesco Geminiani, lærte lutt- og orgelspill, og var organist i Rotterdam.
Bernhard Joachim Hagen må ha lært lutt- og fiolinspill allerede i ung alder, for allerede i 1737 var han assistent for fiolinvirtuosen og kapellmesteren i Bayreuth, Johann Pfeiffer. Senere ble han offisielt ansatt som fiolinist ved hoffet. Posten ved hoffet i Bayreuth, og fra 1769 også ved hoffet i Ansbach, beholdt han livet ut. Adam Falckenhagen og Charles Durant, som Wilhelmine von Bayreuth også ansatte ved hoffet i Bayreuth, kan ha undervist Hagen i videregående luttspill.
Hagen giftet seg i 1745 med Anna Fikentscher, født 22. mai 1789 i Ansbach. I årene 1760 og 1761 var han hos sin bror i Rotterdam og gav der fem konserter mellom november og mars.

Virke

Selv om Hagen var ansatt som fiolinist ved hoffet i Bayreuth, var hans luttspill og komposisjoner for lutt viden kjent og beundret. Han ble regnet som den mest betydelige lutt-komponist i tiden etter Weiss, i enhver henseende like viktig som sine lærere Falckenhagen og Durant. Per Kjetil Farstad beskriver hans førklassisistiske galante stil som preget av den kommende «følsomme stilen» og den begynnede Sturm-und-Drang-perioden.
Takket være markgrevinne Wilhelmines innsats fikk luttmusikken en aller siste blomstringstid før gjenoppdagelsen på 1900-tallet. Våre dagers instrumentalister, som Farstad og Barto, ser Hagens musikk som en stor berikelse for lutt-litteraturen: hans luttstykker holder en høy kvalitet og stilen hans er «ekstrovert og virtuos, søt og elegant». Utøvere som ønsker å spille hans verk må ha et godt instrument til rådighet og besitte en stor grad av teknisk dyktighet
Mensendieck

Mensendieckfysioterapi

Mensendieckfysioterapi er en aktiv øvelsesterapi der bløtvevsbehandling og avspenning er integrert. Øvelsene er alltid individuelt tilpasset og fremmer muskulær balanse.
Mensendieckfysioterapi er også en forebyggende metode idet du lærer hva du selv kan gjøre for å forebygge plager i muskel- og skjelettsystemet.
Sørholtet

Sørholtet etablert boligområde på Jessheim nord.
Begynt utbygget ca. 1995 i forbindelse med utbyggingen av Gardermoen som hovedflyplass.
Korrupsjonsjegernettverket

Korrupsjonsjegernettverket (Corruption Hunter Network) ble startet i 2005 av tidligere utviklingsminister Hilde Frafjord Johnson og spesialrådgiver Eva Joly for å bekjempe korrupsjon. Deltakerne i nettverket kommer fra påtalemyndigheter og ledere av anti-korrupsjonsbyråer. Hensikten med nettverket er å skape et forum for dialog og samarbeid og for å utveksle erfaring og kunnskap. Medlemmene møtes to ganger i året og ett møte i året holdes vanligvis i Norge.
Norad finansierer og koordinerer møtene. Medlemmer er bl.a. Eva Joly, Morten Eriksen fra Økokrim, Norge, William Downer fra påtalemyndigheten i Sør-Afrika, Juan Carlos Cubillo fra Costa Rica, Helen Garlick fra Storbritannia, Richard Findl fra Tyskland og Fabio de Pasquale fra Italia. Saker som diskuteres er blant annet korrupsjonsforebygging, gjennomføring av FNs konvensjon mot korrupsjon (UNCAC), kapitalflukt, skatteparadisers rolle, tilbakeføring av stjålne midler, etterforskningsteknikker og spesielle utfordringer rundt etterforskning og påtale av korrupsjonssaker.
Reinald av Stavanger

Reinald var Stavangers første biskop fra omkring 1125 til sin død i 1135. Han var fra England. Reinalds store prosjekt var byggingen av Domkirken i Stavanger.

Reinald og Sigurd Jorsalfare

Morkinskinna forteller at etter en stund slapp han opp for penger, og da henvendte kong Sigurd Jorsalfare seg til ham. Kongen ville gifte seg på nytt, men biskopen av Bergen hadde nektet å annullere hans gamle ekteskap. Dersom Reinald ville gjøre det, skulle kongen gi ham penger til å fortsette byggingen av domkirken. Det var et tilbud Reinald ikke kunne takke nei til. En slik skilsmisse og et nytt ekteskap må ha vært en viktig politisk begivenhet. Det er da underlig at blant annet de islandske annalene og Heimskringla ikke omtaler dette ekteskapet. Om det har funnet sted er derfor usikkert.
Dersom dette er en historisk hendelse skjedde den trolig i 1128.

Stavanger domkirke og St. Svithun

Det har vært antatt at Reinald hadde med seg St. Svithuns «armlegg» (det nederste armbeinet) i St. Svithuns skrin til Stavanger, men det stemmer ikke med de tidspunktene vi vet at sankt Svithuns kiste ble åpnet.
Relikviene av Svithun kan ha tilhørt den eldre kirken som sto der Stavanger domkirke står nå.
Byggingen av Stavanger domkirke ble påbegynt lenge før Reinold ble biskop (ca. 1100) og avsluttet lenge etter (ca. 1150), men trolig har det også i hans periode som biskop vært byggaktiviteter.

Henrettelsen

Etter Magnus Blindes nederlag og arrestasjon i 1135 ble Reinald tatt til fange av Harald Gille, som mente at Reinald hadde kjennskap til hvor Magnus hadde gjemt sine rikdommer. 
Reinald måtte bøte med livet i galgen i Bjørgvin 18. januar 1135.

«En normannisk benediktinermunk fra Winchester»

Enkelte har omtalt Reinald som en normannisk benediktinermunk fra Winchester. Dette er bygd på hypoteser og ikke direkte på historiske kilder. 
Hypotesen om tilknytningen til Winchester er ut fra at han kan ha brakt dyrkingen av sankt Svithun til Stavanger. Sankt Svithuns relikvier kan likevel godt ha være fra den eldre kirken som sto der Domkirken står nå, eller kommet i en annen anledning.
Hypotesen om tilknytningen til benediktinerne er ut fra at Olavsklosteret i Stavanger kanskje kan ha vært opprettet på hans tid, og at han kan ha hatt munker med seg da han kom til Stavanger. Vi har ikke så tidlige kilder om Olavklosteret, og klosteret kan godt være opprettet etter hans tid. Det ville også vært rart om en munk var blitt hentet ut fra et engelsk kloster og sendt til Norge som biskop.
Hypotesen om tilknytningen til Normandie, er ut fra hans fornavn som trolig har opphav i Normandie. Det kan likevel være at det er en av hans forfedre som kom fra Normandie.
I Winchester er det kjent en "Rainnaldus" omtalt som "conuersus", og er listet sammen med munkene ved Hyde Abbey i perioden til abbed Osbert (1124–1135). Etter Lapidges oppfatning var det ikke i motstrid med at han etter 1124 kan ha blitt biskop i Stavanger. Hyde Abbey var et benediktinerkloster.
Banachrom

Et Banachrom er i matematikk et  komplett  normert vektorrom. At rommet er komplett vil si at alle Cauchyfølger konvergerer mot en grense som er inneholdt i rommet. 
Alle Hilbertrom er Banachrom, men ikke alle Banachrom er Hilbertrom.
Flint Juventino Beppe

Diskografi

Beppe har som komponist har bidratt på ni album. Hans to siste album, Flute Mystery og Remote Galaxy, er utgitt på plateselskapet 2L.
Razorlight (album)

Razorlight er det selvtitulerte andrealbumet til det britiske indie rock bandet Razorlight. Det ble sluppet den 17. juli 2006 i England og debuterte på 1.-plass på den britiske albumlista en uke etter.
Overflategravitasjon

Overflategravitasjon (g) hos et astronomisk eller annet objekt er den gravitasjonsakselerasjonen som oppleves ved dens overflate. Denne overflategravitasjonen kan ses som en akselerasjon opplevd av en hypotetisk testpartikkel som er svært nære objektets overflate og som, for å ikke forstyrre systemet, har en neglisjerbar masse.
Overflategravitasjonen måles i SI-enheter i meter per sekundkvadrat (m/s²). Den kan også uttrykkes som et multiplum av jordens overflategravitasjon, g₀ = 9,80665 m/s². Innen astrofysikken kan overflategravitasjonen uttrykkes som log g, noe som fås ved å først uttrykke gravitasjonen i CGS-enheter, der akselerasjonen uttrykkes i centimeter per sekundkvadrat, og senere logaritmisk med base 10.
Valbyparken

Valbyparken er en park som ligger i Valby i København med et areal på 64,2 ha. Parken ligger syd for Valby Idrætspark ut mot Kalvebod Strand.
Parken ligger på den gamle Valby Fælled som ble benyttet som losseplass fra 1913 til 1937. Det ble anlagt gressplener på området samt busker og trær og 1. september 1939 åpnet den nye byparken for offentligheten.Andre etappe av parken sto ferdig i 1952. Parken har vært fredet siden 1966.
I forbindelse med Kulturby 96 i 1996 ble det anlagt 17 temahaver i parken.
I 1990-årene kom det også en ny skog, en poppelallé og en sjø til og i 2001 ble en 20 000 m2 stor naturlekeplass innviet. I 2004 ble det anlagt en discgolfbane til fri avbenyttelse.